Komisjoni otsus,

2. juuni 1998,

millega tunnistatakse põhimõtteliselt täielikuks üksikasjaliku läbivaatuse jaoks esitatud toimikud, pidades silmas BAS 615H, KBR 2738 (fenheksamiid), oksadiargüüli ja DPX-KN128 (indoksakarb) lisamist taimekaitsevahendite turuleviimist käsitleva nõukogu direktiivi 91/414/EMÜ I lisasse

(teatavaks tehtud numbri K(1998) 1447 all)

(EMPs kohaldatav tekst)

(98/398/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 97/73/EÜ, [2] eriti selle artikli 6 lõiget 3,

ning arvestades, et:

direktiiviga 91/414/EMÜ (edaspidi "direktiiv") nähakse ette ühenduses lubatud, taimekaitsevahenditesse lisatavate toimeainete loetelu täiendamine;

taotlejad on esitanud liikmesriikide asutustele toimikud kuue toimeaine kohta nende kandmiseks direktiivi I lisasse;

BASF plc esitas 28. aprillil 1997 Ühendkuningriigi ametiasutustele toimiku toimeaine BAS 615H kohta;

Bayer plc esitas 8. mail 1997 Ühendkuningriigi ametiasutustele toimiku toimeaine KBR 2738 (fenheksamiid) kohta;

Rhône Poulenc Agro SpA esitas 16. juunil 1997 Itaalia ametiasutustele toimiku toimeaine oksadiargüüli kohta;

Du Pont de Nemours France SA esitas 6. oktoobril 1997 Hollandi ametiasutustele toimiku toimeaine DPX-KN128 (indoksakarb) kohta;

nimetatud ametiasutused edastasid komisjonile toimikute täielikkust käsitleva esimese läbivaatuse tulemused, pidades silmas direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõudeid; seejärel edastasid taotlejad toimiku artikli 6 lõike 2 kohaselt komisjonile ja teistele liikmesriikidele;

toimikud BAS 615H, KBR 2738 (fenheksamiid), oksadiargüüli ja DPX-KN128 (indoksakarb) kohta edastati 18. veebruaril 1998 alalisele taimetervise komiteele;

direktiivi artikli 6 lõikega 3 nähakse ette toimiku kinnitamine ühenduse tasemel, et seda võiks käsitada direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele põhimõtteliselt vastavana;

selline kinnitamine on vajalik selleks, et jätkata toimiku üksikasjalikku läbivaatust ja et anda liikmesriikidele võimalus anda kõnealust toimeainet sisaldavate taimekaitsevahendite puhul ajutisi lube vastavalt direktiivi artikli 8 lõikes 1 sätestatud tingimustele ja eriti tingimusele, mis käsitleb toimeaine ja taimekaitsevahendi üksikasjalikku hindamist direktiivi nõuete kohaselt;

selline otsus ei välista, et taotlejalt nõutakse täiendavaid andmeid või teavet, kui üksikasjaliku läbivaatuse jooksul ilmneb, et see on vajalik otsuse tegemiseks;

liikmesriigid ja komisjon on kokku leppinud, et Ühendkuningriik jätkab BAS 615H ja KBR 2738 (fenheksamiid) käsitleva toimiku, Itaalia oksadiargüüli käsitleva toimiku ja Holland DPX-KN128 (indoksakarb) käsitleva toimiku üksikasjalikku läbivaatust;

Ühendkuningriik, Itaalia ja Holland edastavad komisjonile läbivaatuste tulemused, kõnealuste toimeainete loetellu lisamist või lisamata jätmist käsitlevad soovitused ning sellega seotud tingimused võimalikult kiiresti, hiljemalt ühe aasta jooksul; pärast kõnealuse aruande saamist jätkatakse üksikasjalikku läbivaatust alalise taimetervise komitee raames koos kõikide liikmesriikide ekspertidega;

käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Võttes arvesse kavandatud kasutusotstarvet, vastavad II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele põhimõtteliselt järgmised toimikud:

1. BASF plc poolt komisjonile ja liikmesriikidele esitatud toimik, mis käsitleb toimeaine BAS 615H lisamist direktiivi 91/414/EMÜ I lisasse ja mis on edastatud alalisele taimetervise komiteele 18. veebruaril 1998;

2. Bayer plc poolt komisjonile ja liikmesriikidele esitatud toimik, mis käsitleb toimeaine KBR 2738 lisamist direktiivi 91/414/EMÜ I lisasse ja mis on edastatud alalisele taimetervise komiteele 18. veebruaril 1998;

3. Rhône Poulenc Agro SpA poolt komisjonile ja liikmesriikidele esitatud toimik, mis käsitleb toimeaine oksadiargüüli lisamist direktiivi 91/414/EMÜ I lisasse ja mis on edastatud alalisele taimetervise komiteele 18. veebruaril 1998;

4. Du Pont de Nemours France SA poolt komisjonile ja liikmesriikidele esitatud toimik, mis käsitleb toimeaine DPX-KN128 (indoksakarb) kaasamist direktiivi 91/414/EMÜ I lisasse ja mis on edastatud alalisele taimetervise komiteele 18. veebruaril 1998.

Artikkel 2

Käesolev otsus on adresseeritud liikmesriikidele.

Brüssel, 2. juuni 1998

Komisjoni nimel

komisjoni liige

Franz Fischler

[1] EÜT L 230, 19.8.1991, lk 1.

[2] EÜT L 353, 24.12.1997, lk 26.

--------------------------------------------------